**Forretningsorden for bestyrelsen i Alternativets lokalforening i Gribskov kommune.**

Vedtaget på bestyrelsesmøde 18/4 2017

1. Bestyrelsen vælges jvnf foreningens vedtægter og konstituerer sig selv med næstforperson, kasserer og evt. yderligere ansvarsområder efter behov.
2. Bestyrelsen holder møde 4 gange årligt eller oftere hvis der er behov.
3. Bestyrelsens møder flytter rundt i kommunen så det ikke altid er de samme medlemmer, der har lang transport.
4. Alle medlemmer af foreningen og øvrige interesserede kan deltage i bestyrelsens møder medmindre andet tydeligt er skrevet i indkaldelsen. Det er dog alene bestyrelsens medlemmer, der har stemmeret.
5. Forpersonen indkalder til bestyrelsesmøder således at tid og sted er oplyst bestyrelsens medlemmer senest 2 uger før. Punkter, der ønskes på dagsordenen skal sendes til forpersonen senest 10 dage før datoen så en dagsorden kan sendes ud senest 1 uge før mødet. I ekstraordinære tilfælde kan tidsfristerne være kortere.
6. Dagsordenen skal formuleres skarpt så det er klart hvilken beslutning eller handling, der ønskes og evt. baggrundsviden vedlægges som bilag.
7. 3 bestyrelsesmedlemmer kan begære et ekstraordinært møde. Begæringen sendes på skrift til forpersonen, der herefter skal indkalde til bestyrelsesmøde til afholdelse senest 3 uger efter begæringen er modtaget.
8. Til møderne vælges en referent. Referatet mailes til bestyrelsens medlemmer til godkendelse senest 4 dage efter mødets afholdelse. Såfremt det godkendes, lægges det offentligt senest 7 dage efter mødet. Såfremt det ikke godkendes, vil første punkt på næste bestyrelsesmøde være godkendelse af referatet fra sidste møde.
9. Det er bestyrelsens kollektive ansvar at lokalforeningens arbejde skrider fremad og at medlemmerne modtager relevante aktivitetstilbud og oplever mulighed for at engagere sig. Det er forpersonens opgave, at sikre et frugtbart arbejdsklima i bestyrelsen og at alle kommer til orde.
10. Konflikter søges løst ved dialog og kompromis. Konfliktmæglere kan involveres og først derefter kan der skrides til mere drastiske handlinger.